Tom Holland (regissør)

Tom Holland (født 1943) er en amerikansk filmregissør og manusforfatter kjent for skrekkfilmene Fryktens natt og Child's Play.

Han ble født Thomas Lee Holland i Poughkeepsie i delstaten New York. Han studerte juss ved University of California, Los Angeles. Han studerte også skuespill under Lee Strasberg og hadde utover 1960- og 1970-årene mindre biroller på film og TV. 

Han regidebuterte i 1985 med skrekkfilmen Fryktens natt, hvor han også hadde manus. Deretter hadde han regi på filmer som Fatal Beauty (1987), Child's Play (1988), The Temp (1993), Thinner (1996) og Rock Paper Dead (2017). Han har i tillegg skrevet manus til filmer som The Beast Within (1982), Class of 1984 (1982), Psycho II (1983), Cloak & Dagger (1984) og Scream for Help (1984).

Holland har også arbeidet med TV. Han hadde både manus og regi på tre episoder av serien Tales from the Crypt (1989–1992) og miniserien The Langoliers (1995), som var basert på Stephen Kings bok. Han har også regissert tv-filmer somt Ondt blod (1990) og The Owl (1991), samt skrevet originalhistorien til skrekkfilmen The Initiation of Sarah (1978). I 2013 lagde han ni kortfilmer som ble sendt i hans egen web-serie, Twisted Tales.

Han ble tildelt tre filmpriser for Fryktens natt; beste manus ved Saturn Award, Dario Argento-prisen ved Festival international du film fantastique d'Avoriaz og kritikerprisen ved Fantasporto.

Referanser

Eksterne lenker 
 
 

Filmregissører fra USA
Manusforfattere fra USA
Personer fra Poughkeepsie
Regissører fra USA